এ প্রজন্মের বহু আলেম বাংলাভাষায় সাহিত্যচর্চায় এগিয়ে আসছেন    [বিশিষ্ট ইসলামী চিন্তাবিদ চট্টগ্রাম ওমর গণি এম.ই.এস কলেজের অধ্যাপক ড. আ ফ ম খালিদ হোসেন সম্প্রতি সৌদি আরব সফর করেন। তখন রেডিও সৌদি আরবের জেদ্দা স্টেশনের বাংলা সার্ভিস দুদফায় তাঁর চার পর্বের সাক্ষাত্কার গ্রহণ করে। সাক্ষাত্কার গ্রহণ করেন রেডিও সৌদি আরব জেদ্দা স্টেশনের বাংলা সার্ভিসের ভাষ্যকার জনাব মুহাম্মদ জাকির হোসেন। সাক্ষাতকারের চুম্বক অংশ এখানে তুলে ধরা হলো।]        জাকির : আমাদের অনুষ্ঠানে আপনাকে আন্তরিকভাবে স্বাগত জানাচ্ছি।    খালিদ : আপনার মাধ্যমে রেডিওর শ্রোতাদের জানাচ্ছি সালাম ও শুভেচ্ছা।    জাকির : সৌদি আরবে এবারই কি আপনার প্রথম সফর?    খালিদ : না। এটা দ্বিতীয় সফর। ১৯৮৫ সালে হজ উপলক্ষে প্রথমবার সৌদি আরব সফর করি।    জাকির : সৌদি আরব মুসলিম উম্মাহর জন্য কী অবদান রাখছে?    খালিদ : মুসলিম উম্মাহর অগ্রযাত্রায় সৌদি আরবের অবদান অপরিসীম। গোটা পৃথিবীতে ছড়িয়ে-ছিটিয়ে থাকা ১২০ কোটি মুসলমানের দরিদ্রতা, বিপর্যয়  ও দুর্বিপাক নিরসনে সৌদি আরব সব সময় সাহায্য ও সহযোগিতার হাত সম্প্রসারণ করে আসছে। নগদ অর্থ ছাড়াও খেজুর, কম্বল, তাঁবু, চিকিত্সা সামগ্রী সরবরাহের মাধ্যমে বিপন্ন মানুষের সেবায় সৌদি আরবের ভূমিকা সব সময় অগ্রণী। সৌদি আরব রাবেতা আল আলম আল ইসলামীর মাধ্যমে পরমতসহিষ্ণুতা, সেবা, উদারতা, শান্তির বাণী বিশ্বময় প্রচার করে আসছে।    জাকির : হারামাইন শরিফাইন ও হাজিদের খেদমতের ব্যাপারে আপনার কী মন্তব্য?    খালিদ : হারামাইন শরিফাইনের সম্প্রসারণ, সৌন্দর্যবর্ধন, হাজিদের আধুনিক সুবিধা দেয়ার ক্ষেত্রে সৌদি আরবের  অবদান বলে শেষ করা যাবে না। দুটো মসজিদই কেন্দ্রীয়ভাবে শীতাতপ নিয়ন্ত্রিত। ৪.৩ মাইল দূর কেন্দ্র থেকে পাইপের মাধ্যমে শীতল হাওয়া সরবরাহ করা হয়। প্রতি মিনিটে ১৭ হাজার গ্যালন বিশুদ্ধ পানি সুড়ঙ্গ পথে মুসল্লিদের জোগান দেয়া হয়। হাজিদের ইবাদত, তাওয়াফ, সাঈ যাতে নির্বিঘ্ন করা যায়, সেজন্য আইনশৃঙ্খলা বাহিনীর বিপুল সদস্য ও মুতাওয়া নামে পরিচিত ধর্মীয় গাইড হারামাইনের বিভিন্ন গুরুত্বপূর্ণ পয়েন্টে নিয়োজিত থেকে সেবা দিয়ে যাচ্ছেন। মাতাফসহ হারামাইনের বিভিন্ন স্থান Antiseptic ওষুধ দিয়ে দিনে ২-৩ বার পরিষ্কার করা হয়। এতে ব্যবহৃত হয়  আধুনিক যন্ত্রপাতি। হারামাইন শরিফাইন পরিচালনা কর্তৃপক্ষ হাজিদের ওজু ও শৌচকর্ম সম্পাদনের জন্য গড়ে তুলেছেন দোতলাবিশিষ্ট Underground Toilet System। নিচে অবতরণ ও আরোহণের জন্য রয়েছে Electrical Escalator-এর ব্যবস্থা। এ ব্যবস্থায় একসঙ্গে বিপুলসংখ্যক হাজি শৌচকর্ম ও ওজু সারতে পারেন। পুরুষ ও মহিলা হাজিদের জন্য রয়েছে পৃথক পৃথক ব্যবস্থা। হারামাইনের ভেতর থেকে বাহির পর্যন্ত প্রত্যেক মুসল্লি যাতে ইমাম সাহেবের খুতবা-কিরাত, রুকু-সিজদা অনুসরণ করতে পারেন, এর জন্য রয়েছে সর্বাধুনিক Sound System।    মক্কার মসজিদে হারাম  বর্তমানে ৭৬ হাজার বর্গমিটার সম্প্রসারিত হয়ে মোট আয়তন তিন লাখ ৫৬ হাজার বর্গ মিটারে দাঁড়িয়েছে। এতে ৭০ বিলিয়ন রিয়াল ব্যয় হয়। মদিনার মসজিদের আয়তন এরই মধ্যে ৮২ হাজার বর্গমিটার সম্প্রসারিত হয়ে মোট ৯৮ হাজার ৫০০ বর্গমিটারে পৌঁছায়। ফলে ৭ লাখ ৩০ হাজার মুসল্লি এক সঙ্গে নামাজ আদায় করতে পারেন। বাদশাহ আবদুল্লাহ ৪.৭ বিলিয়ন রিয়াল ব্যয় করেন।    জাকির : বাংলাভাষার উত্কর্ষ ও বিকাশে মুসলমানদের অবদান সম্পর্কে আপনার মূল্যায়ন কী?    খালিদ : সিকান্দার শাহ, হোসেন শাহ ও বরবক শাহের মতো মুসলমান শাসকদের উদার  পৃষ্ঠপোষকতা না থাকলে বাংলাভাষা অঙ্কুরেই বিনষ্ট হয়ে যেত। বাংলাভাষার লালন ও অনুশীলনে মুসলমানদের অবদান খাটো করে দেখার সুযোগ নেই। পৃথিবী ব্যাপী বিদ্যমান চার হাজার ভাষার মধ্যে বাংলা অন্যতম শক্তিশালী ভাষা। এ দেশে বাংলাভাষার চর্চা, বিকাশ ও অনুশীলনে মুসলমান শাসকদের অবদান অনস্বীকার্য। সেন ও পাল আমলে বঙ্গদেশে বাংলা চর্চা ছিল রীতিমত পাপ। তখন সংস্কৃত ছাড়া সব ভাষা নিষিদ্ধ করে দেয়া হয়। বাংলায় অনূদিত অষ্টাদশ পুরাণ কিংবা রামের চরিত পাঠ ও শ্রবণ করলে রৌরব নরকে নিক্ষেপ করা হবে এমন শক্তিশালী ধারণা চালু থাকায় সে আমলে বাংলাভাষা ও  সাহিত্য বিকশিত হয়নি। এ প্রসঙ্গে দীনেশ চন্দ্র সেন বলেন, If a person hears the stories of Eighteen Puranas or of the Ramayana recited in Bengali, he will be thrown into the hell called Rauraua. (History of Bengali Literature, p.5) জাকির : বাংলাভাষা ও সাহিত্যচর্চায় বাংলাদেশী আলেমদের ভূমিকা কী?    খালিদ : সামপ্রতিক সময়ে বাংলাদেশের মাদ্রাসাগুলোয় বাংলাভাষার অনুশীলন ও চর্চা তুলনামূলকভাবে বৃদ্ধি পেয়েছে। হাটহাজারী দারুল উলুম মুঈনুল ইসলাম, পটিয়া আল জামেয়াতুল ইসলামিয়া, ঢাকার মিরপুরের দারুর রাশাদসহ বেশ কিছু  মাদ্রাসায় দাওরায়ে হাদিস সম্পন্ন করার পর আগ্রহী ছাত্রদের জন্য এক বছর বা দুই বছরব্যাপী বাংলা সাহিত্য, সাংবাদিকতা ও ইসলামী গবেষণা বিভাগ খোলা হয়েছে অনেক আগ থেকে। চট্টগ্রামের দারুল মাআরিফ, কক্সবাজারের পোকখালী মাদ্রাসাসহ বহু কওমি মাদ্রাসায় প্রাথমিক থেকে উচ্চ মাধ্যমিক ও স্নাতক স্তর পর্যন্ত বাংলাভাষা ও সাহিত্য পাঠ্য তালিকাভুক্ত। মাতৃভাষার প্রতি এটা গভীর মমত্ববোধের পরিচয় বহন করে। সামপ্রতিক সময়ে নিম্ন পর্যায় থেকে দাওরায়ে হাদিস পর্যন্ত শিক্ষার মাধ্যম হিসেবে বাংলা চর্চার প্রচলন শুরু হয়েছে, যদিও এখনও তা সর্বজনীনতা লাভ  করেনি। বাংলাভাষী বহু আলেম বিগত ৬ দশক ধরে বাংলার চর্চা, অনুশীলন ও প্রচলনের জন্য ব্যাপক মেহনত করে আসছেন। এ ক্ষেত্রে হজরত মাওলানা শামসুল হক ফরিদপুরী (রহ.), পটিয়া মাদ্রাসার প্রতিষ্ঠাতা কুতবে যামান হজরত মুফতি আযিযুল হক (রহ.), হজরত মাওলানা আলহাজ মুহাম্মদ ইউনুছ (রহ.), খতিবে আযম মাওলানা ছিদ্দিক (রহ.), শায়খুল হাদিস মাওলানা আযিযুল হক, মাওলানা নুর মোহাম্মদ আযমী (রহ.), মাওলানা মুহীউদ্দীন খান, মাওলানা আমিনুল ইসলাম (রহ.), মাওলানা আফলাতুন কায়সার ও মাওলানা রিযাউল করীম ইসলামাবাদীর (রহ.) নাম সবিশেষ উল্লেখযোগ্য। হজরত  ফরিদপুরী (রহ.) বেহেশতি জেওরের বঙ্গানুবাদসহ বহু দ্বীনি গ্রন্থ বাংলাভাষায় রচনা করে পথিকৃতের ভূমিকা রাখেন। মাওলানা মুহীউদ্দীন খান দা. বা. সম্পাদিত মাসিক মদীনা ছিল এক সময়ে বাংলাভাষায় দ্বীনি সাহিত্যচর্চার একমাত্র জনপ্রিয় মাধ্যম। মাওলানা নুর মোহাম্মদ আযমীর (রহ.) মিশকাত শরীফের বঙ্গানুবাদ, শায়খুল হাদিস মাওলানা আযিযুল হক দা.বা. এর বুখারি শরিফের বাংলা অনুবাদ ও মরহুম মাওলানা আমিনুল ইসলাম কর্তৃক বাংলায় রচিত ৩০ খণ্ডে সমাপ্ত তাফসির গ্রন্থ নুরুল কুরআনমাওলানা    রিযাউল করীম ইসলামাবাদীর (রহ.) মুয়াত্তা মালিক এর  অনুবাদ, মাওলানা মুহীউদ্দীন খান দা.বা. এর বিপুল অনুবাদ সাহিত্য, মাওলানা আবু তাহের মিসবাহ দা.বা. এর মৌলিক বাংলা সাহিত্যকর্ম আমাদের শ্রেষ্ঠ কীর্তি। এ প্রজন্মের বহু আলেম বাংলাভাষায় সাহিত্যচর্চায় এগিয়ে এসেছেন, যা মাদ্রাসার ছাত্র-শিক্ষকদের মধ্যে রীতিমত আশার সঞ্চার করে। আলিয়া ও দেওবন্দি চিন্তাধারার যেসব আলেম বাংলাভাষার চর্চায় জীবন অতিবাহিত করেছেন এবং করে আসছেন আমরা তাঁদের প্রতি গভীর শ্রদ্ধা জ্ঞাপন করি।    জাকির : ইলেক্ট্রনিক ও প্রিন্ট মিডিয়ার সাংবাদিকতায় আলেম তথা ইসলামী চেতনার ধারকদের অংশগ্রহণের প্রয়োজনীয়তা  কতটুক বলে আপনি মনে করেন?    খালিদ : সংবাদপত্র, রেডিও ও টিভি নেটওয়ার্কের রয়েছে প্রচণ্ড শক্তি। জনমতকে প্রভাবিত ও সুসংগঠিত করার জোরালো মাধ্যম হচ্ছে মিডিয়া। সংস্কৃৃতির বিকাশ ও সভ্যতার অগ্রগতিতে মিডিয়ার অবদান অস্বীকার করার উপায় নেই। ইলেক্ট্রনিক ও প্রিন্ট মিডিয়ার কল্যাণে মুহূর্তের মধ্যে যে কোনো সংবাদ পৃথিবীর প্রত্যন্ত অঞ্চলে পৌঁছে যায়। বাংলাদেশের প্রেক্ষাপটে আলেম তথা ইসলামী চেতনার ধারকদের ইলেক্ট্রনিক ও প্রিন্ট মিডিয়ার সাংবাদিকতায় অংশগ্রহণের হার একবারে নগণ্য।    বাংলাভাষায়, সাহিত্যে ও  সাংবাদিকতায় পারঙ্গম একদল আলেম কলমসৈনিকের আজ বড্ড প্রয়োজন। সাংবাদিকতা চর্চার হাল যদি ইসলামপন্থী ও আলেমরা ছেড়ে দেন, তাহলে বেদ্বীনদের হাতে তার কর্তৃত্ব চলে যাবে, যা আমাদের জন্য সমূহ ক্ষতির কারণ হতে পারে। সাংবাদিকতা, বাংলাভাষা ও সাহিত্যে দক্ষতা অর্জন মানে ৩০ কোটি মানুষের সামনে ইসলামের শাশ্বত সৌন্দর্য ও উন্নত জীবনবোধ তুলে ধরার সুযোগ লাভ করা। আশার কথা হচ্ছে, বিভিন্ন দৈনিকে কিছু আলেম খিদমত করার সুযোগ পাচ্ছেন।    (নিবন্ধটি গত ১ জুলাই দৈনিক আমার দেশ-এ প্রকাশিত হয়) 